
הנאשמת ובא כוחו עו"ד שירן ברגמן.


גזר דין

הנאשמת הורשעה על פי הודאתה בעבירות המיוחסות לה בכתב האישום המתוקן מיום 26.4.06 במסגרת הסדר טעון עם התביעה.

הנאשמת הורשעה בעבירות שיוחסו לה בשני פרטי האישום שיוחסו לה בכתב האישום המתוקן. המדובר ב-5 עבירות כדלקמן:

שתי עבירות של התחזות לעורך דין – עבירה על סעיף 97 לחוק לשכת עורכי הדין תשכ"א – 1961. 

שתי עבירות של שיבוש מהלכי משפט – עבירה על סעיף 244 לחוק העונשין תשל"ז – 1977. 

עבירה אחת של קבלת דבר במרמה עבירה על סעיף 415 לחוק העונשין. 

במסגרת הסדר הטעון הודתה הנאשמת בכתב אישום שתוקן, ובהסכמת באי כוח הצדדים נשלחה לקבלת תסקיר קצין מבחן בעניינה, כן הסכימו הצדדים כי הטעון לעונש ישאר פתוח וכל צד יעלה טעוניו ועתירתו לעונש. 

אשר לכתב האישום. על פי פרט האישום הראשון היתה הנאשמת חברה בלשכת עורכי הדין וביום 29.6.04 הוצאה לצמיתות מהלישכה, לפי החלטת ביהמ"ש העליון בעל"א 5641/03. 

ביום 30.6.04 התייצבה הנאשמת, לפי פרט אישום זה, לפני כב' השופט קליין בבימ"ש השלום בת"א בת.א. 42220/03, התייצגה כעורכת דין וכבאת כוחו של נאשם מס' 6 בתיק הנ"ל וטענה בשמו. זאת ביודעה שאיננה יכולה לייצגו על פי דין. זאת ועוד בכזב מסרה הנאשמת מספר רישיון עורך דין שגוי ואף הצהירה כי לא מתנהלים כנגדה הליכים משמעתיים וכי רישיון עריכת הדין שלה בתוקף. במעשיה אלה התחזתה הנאשמת כעורכת דין והכשילה בכוונה הליך שיפוטי וגרמה לשיבושו. 

פרט האישום השני – ביום 29.6.04 על פי החלטת ביהמ"ש העליון בעל"א 5641/03 הוצאה הנאשמת לצמיתות מלשכת עורכי הדין. בד"מ  22/05 של בית הדין המשמעתי המחוזי לשכת עורכי הדין בת"א, הוטל על הנאשמת עונש של הוצאה מהלישכה החל מיום 15.6.05 ועל אף שהוצאה הנאשמת מהלישכה ובניגוד להחלטה בתיק דלעיל פעלה הנאשמת כדלקמן: 

ביום 30.6.05 וביום 4.7.05 התחזתה הנאשמת בפני כב' השופטת דיסקין בבימ"ש השלום בפתח-תקווה, במהלך דיון בב"ש 2715/05 ובב"ש 2639/05 בעניינו של יחזקאל יליזרוב כעורכת דינו וטענה בשמו בפני ביהמ"ש וביום 11.9.05 נפגשה עם אלינור יליזרוב אחותו של יחזקאל עם הנאשמת על מנת לסכם עימם כי תייצג את יחזקאל בעניינו המשפטיים. הנאשמת קיבלה על עצמה במרמה את ייצוגו בדיון שהיה קבוע בעניינו ביום 15.9.05 בפני ביהמ"ש. וביום 15.9.05 התחזתה הנאשמת שוב לפני כב' השופטת דיסקין במהלך דיון בב"ש 3549/05 בעניינו של יחזקאל כעורכת דינו וטענה בשמו בביהמ"ש. באותו יום התחזתה גם בפני כב' השופט שטרנליכט, במהלך דיון בב"ש 3507/05 בעניינו של יחזקאל כעורכת דינו וטענה בשמו. ביום 18.9.05 נפגשה הנאשמת עם אחותו של יחזקאל, אלינור בפתח תקווה ודרשה במרמה ממנה תשלום עבור הייצוג של יחזקאל. הנאשמת קיבלה במרמה מאלינור סך של 13,000 ₪ במזומן ושיק על סך 5,000 ₪ שמועד פרעונו 20.9.05 כל זאת עבור ייצוגו של יחזקאל ומתוך שאלינור אחותו האמינה כי הנאשמת הינה עורכת דין ככל שהתייצגה הנאשמת בפנייה. 

ביום 19.9.05 התחזתה הנאשמת בכך שהציגה עצמה בעל פה במזדרון ביהמ"ש בפני טוען המעצרים מפקח אודי חכי, כ"עו"ד פזית וולף" המייצגת את יחזקאל באופן פרטי. באותו מעמד ניהלה הנאשמת בשם יחזקאל משא ומתן עם הטוען על מנת לגבש הסדר טעון באשר למעצר ולעונש בעניינו של יחזקאל.  ובאותו יום בביהמ"ש חזרה הנאשמת והציגה עצמה בפני שוטרי הליווי לאחר שהעלו את יחזקאל לאולם הדיונים כעורכת הדין המייצגת אותו ובתור שכזו ובשל כך איפשרו שוטרי הליווי לנאשמת לשוחח עמו.

 ביום 30.6.05, 15.9.05 ו-19.9.05 הציגה הנאשמת בפני אלכס טויבר , מתורגמן של מערכת בתי המשפט  כ"עורכת דין בעלת ניסיון רב שנים". במעשים שפורטו לעיל בהם הודתה הנאשמת פעלה על מנת להכשיל הליכים שיפוטיים בכך שהתחזתה פעמים רבות כעורכת דין. קיבלה במרמה את ייצוגו המשפטי של יחזקאל וקיבלה במרמה סך של 18,000 ₪ בעבור ייצוגו ובמעשיה אף שיבשה ההליכים. 

לא בכדי פרטתי את עובדות כתב האישום דלעיל, שהרי, מתוך שעובדות אלה לנגד עיני עולה החומרה במעשיה החוזרים ונישנים של הנאשמת ובעבירות הנעברות בעזות מצח ללא אימת בימ"ש וללא חרדת שולחיה המאמינים כי עורכת דין היא המייצגת אותם, הגם  שלאו עורכת דין היא ויודעת זאת ידוע היטב במועדים הרלוונטים. 

מטעם התביעה הוצג גיליון הרשעות של הנאשמת ונראה כי בעברה סידרה של עבירות שנעברו מאז שנת 1996 ועד לעבירות נשוא תיק זה אשר נעברו משנת 2005. 

גיליון ההרשעות הקודמות מביא בפנינו הרשעה מיום 27.7.00 בגין עבירות מרמה, התחזות כאחר בכוונה להונות, זיוף, גניבת כרטיס חיוב (ת.פ. 5738/00 בימ"ש שלום ת"א). 

ביום 18.6.03 בתיק פלילי  4638/00 בבימ"ש השלום בחיפה הורשעה הנאשמת בעבירות על חוק המחשבים ופגיעה בפרטיות.

ביום 24.10.04 הורשעה הנאשמת בסידרה של עבירות בהם התחזתה כעורכת דין – עבירות על סעיף 97 על חוק לשכת עורכי הדין בתיק ת.פ. 4444/01 בימ"ש שלום חיפה.

ביום 18.11.05 הורשעה בבימ"ש השלום בת"א בעבירות של הפרה הוראה חוקית והשגת גבול פלילי ותקיפת בן-זוג.

נכון להיום בעבירות נשוא תיק זה תלוי ועומד כנגד הנאשמת מאסר על תנאי חב הפעלה של חודשיים שהושת עליה בתיק פלילי 4444/01 בימ"ש שלום חיפה גזר דין מיום 24.10.04. 

סבורתני, כי כאשר מדובר בנאשמת אשר הגיעה למעמד של עורכת דין במדינת ישראל ואף פעלה ככזאת כחוק משך שנים – סידרה ארוכה כזאת של עבירות שנעברו על ידה נותנת לא בכדי בפסק דינו של ביהמ"ש העליון אשר שם ידו על שהוחלט בלשכת עורכי הדין להרחיק הנאשמת לצמיתות מעיסוק במקצוע עריכת הדין. אך נראה כי גם הרחקתה לצמיתות מהלישכה איננה מהלכת עליה אימים והיא בשלה, חוזרת ומציגה עצמה כעורכת דין הן בפני לקוחות הן בפני המשטרה והן בפני שופטים ובתי משפט במדינת ישראל. וגם אם הורשעה בסידרה של עבירות כאלה כמו שראינו בבימ"ש השלום בחיפה באוקטובר 2004 אין אימת הדין, אין אימת הדין  מרתיעות נאשמת זו מלחזור על אותן עבירות עצמן בגינן הורשעה ולרמוס החוק ברגל גסה. 

הסנגור המלומד עשה כמיטב יכולתו והבנתו ואני רואה לציין את מלאכתו הנאמנה, על מנת להדגיש את מצבה האישי, ריגשי -נפשי של הנאשמת. 

על פי בקשתו נבדקה הנאשמת על ידי הפסיכיאטור המחוזי ומטעם ההגנה בשלב הראיות לעונש הובאו שני עדים שידעו לספר על מצוקתה הנפשית של הנאשמת, ד"ר לוי, פסיכולוג, ציין בחוות דעתו ובעדותו כי מדובר בנאשמת שהובחנה כאישיות גבולית ובעלת נטייה למצבי דיכאון. העד הנוסף מטעם ההגנה אחיה של הנאשמת, ידע לספר על אישה נפלאה, רגישה ודואגת שנקלעה למצוקה ריגשית, דיבר רבות בביתה של הנאשמת קורל, והדגיש שהיא כבת רביעית לו, מצויה רבות במחיצתו ובמחיצת משפחתו וגמר  ההלל  על ילדה זו כדבריו. 

אחיה של הנאשמת כמו גם הנאשמת עצמה משנתנה לה הזכות המילה האחרונה בשלב הטיעונים לעונש, ידעו לחזור ולהדגיש, כי גירושיה הקשיים של הנאשמת הביאוה למצבים קשים מנשוא. אציין, כי לכל אורך הדרך ניסתה ההגנה לקשור העילה למצבה של הנאשמת עם נושא "הגרוש", וכך גם עשתה הנאשמת משניתנה לה הזכות המילה האחרונה על ידי. 

לא נמצא חולק  לכך שהנאשמת אכן עברה מסכת גירושים אשר לדידה של הנאשמת לא היתה פשוטה. המדובר בגירושים לפני כ-10 שנים. אלא, שאין הגירושים חזו הכל. מדובר בנאשמת שהיא אישה אינטילגנטית, יודעת מה היא עושה וכך אף עולה מחוות הדעת הפסיכיאטרית ומתסקיר שרות המבחן. נאשמת שהיא בהחלט אחראית למעשיה ומשהובא בפני תסקיר קצין המבחן באשר לנאשמת זו הובהר, כי הנאשמת שהיתה מוכרת לשרות המבחן מהתיקים הקודמים בהם הופנתה לא חל בה כל שינוי מאז היתה מוכרת לשרות המבחן. אכן מדובר באישה מצב נפשי בעייתי עם בעיות אישיות שלא השתנו במהלך ההכרות הממושכת של שרות המבחן עמה. כאמור חוות הדעת הפסיכיאטרית שהיתה אף היא לנגד עיניו של שרות המבחן לא היה בה כדי לשנות כהוא זה מעמדת שרות המבחן והקביעה כי מדובר בנאשמת שמבינה את משמעות מעשיה וידעה בעת ביצוע העבירות כי עושה היא דבר האסור על פי החוק ואין בה סימנים למחלת נפש שיש בה כדי לפגוע במסוגלותה לעמוד לדין ולהבין משמעות העבירות, קיבלה אף חיזוק מהכרות שרות המבחן עם הנאשמת במהלך השנים. 

אכן, אובחנו אצלה אפיזודות דיכאוניות והומלץ על טיפול תרופתי 

אין לי צל של ספק ונדמה כי עברה של הנאשמת נותן בכך כי מדובר בנאשמת רצידיביסטית. מודעת היטב למעשיה פועלת ללא מורא, עבירות סידרתיות וכפי שכבר אמרתי גם משהוטל עליה עונש של הוצאה מלשכת עורכי הדין ללא חשש והיסוס חזרה על מעשיה. אין מדובר במעידה חד פעמית אלא במעשים שנעברים חזור ועבור ללא מורא בריש גלי, ונראה כי העונשים הקלים שהושתו על הנאשמת על כה לא היה בהם כדי להרתיעה. 

ניטען על ידי הסנגור המלומד כי הנאשמת לוקחת אחריות אמיתית ועמוקה על העבירות שביצעה לא כך עולה מחוות הדעת הפסיכיאטרית ודי אם תובא תגובתה לפסיכיאטר באשר לאישום הראשון לעניין העבירה שבוצע בו "זה חוק אזרחי, והנתבע הוא שותף עיסקי ולא צריך ידע משפטי ולא הרגשתי לרגע שאני עושה רמייה או עבירה פלילית". האם זוהי לקיחת אחריות?! 

החרטה ולקיחת האחריות באות שעה שאימת הדין על הנאשמת. 

נראה, כי כאשר מתהדק החבל סביב צווארה ומישירה פניה אל הענישה משפילה עיניים ונאחזת בטיפול פסיכיאטרית כחבל הצלה וזה לא בפעם הראשונה ככל שהדבר עולה מתסקיר שרות המבחן. 

הנאשמת היתה עורכת דין וככזאת אינה יכולה להתעטף  באצטלה כלשהי כאשר היא במעשיה פוגעת במקצוע עריכת הדין. יש לזכור, מקצוע עריכת הדין מבוסס על יכולת הלקוח ליתן אמון בעורך הדין כי יפעל כדין. עורכי הדין זוכים לאמון רב מן הציבור, קיים אמון מוחלט ביושרם זהו נכס צאון ברזל של מקצוע זה ופגיעה בו ראויה לענישה חמורה ומרתיעה. בענייננו יפים דברים של כב' השופט בך בע.פ. 696/82 מדינת ישראל נ. דוד בן אליהו לאלו ל"ז 4 (533).

”... שחיקה באמון זה, שהאזרח בצדק רוכש לעורכי הדין בישראל, יש לראות בה משום היזק ציבורי מירבי, ועל כן יש להעניש בחומרה כל מי שמעשיו עלול לגרום לשחיקה כזאת”

אכן,  סבורתני כי יש להגן על הציבור מפני עוברי עבירות כדוגמת הנאשמת הנמצא בפנינו והטענה של הנאשמת כנגד הפרסומת והתקשורת שפגעו בה סבורתני, כי מוטב כי תפנה תלונה זו אל עצמה, שהרי יש חשיבות רבה דווקא בפרסום מקרים כגון דא בתקשורת למען יראה הציבור ידע ויזהר. ואם יקר לנאשמת כבודה ואם יקרה לה ביתה ומשפחתה היו אלה אמורים להיות לנגד עיניה שעה שהעיזה פנים חזרה וביצעה העבירות החמורות נשוא תיק זה. 

ניתנו לנאשמת הזדמנויות לתקן את מעשיה ודרכה. אך היא זו שבחרה להמשיך בדרך עקלקלה של  מעשי עבירה חוזרים ונישנים. 

הנאשמת שהיא כאמור עורכת דין לשעבר וכפי שהדגשתי אישה אינטילגנטית בעלת כוח התבטאות בהיר ורהוט, נראה, כי ההתחשבות בנסיבותיה האישיות היטתה הכף להקל בעונשיה בעבר אלא, שזו בחרה לחזור על מעשיה ולא היה בכך שהקלו עמה יתר על המידה כדי להרתיעה. 

בע.פ. 395/75 מיכאל צור נ. מדינת ישראל קובע כב' השופט חיים כהן:

”כבר חיוויתי דעתי לא פעם כי לעניין מידת העונש אינו דומה קלונה הרב של עבירה שהיא נעברת על ידי איש משכיל ונשוא פנים, לקלונה הפחות שבאותה עבירה כשהיא נעברת בידי בור ואביון: עבירתו של בעל "הצווארון הלבן", המקפיד על ניקיון בגדיו ומזניח ניקיון כפיו, חמורה פי כמה ועונשו של זה חייב להיות חמור שבעתיים... בית דין של מטה רחמים על הפושע שלא ידע ולא ללמד ולא טעם טעמו של שכר המעשים הטובים וזעמו על מי שידע ולמד וטעם, הבוגד בעברו ועושה את הרע ביד רמה”.

אם כך הוא, ברגיל קל וחומר כאשר מדובר במי שהיה עורך דין ומכיר היטב את  ניבכי המקצוע אשר מאשיותיו יושר יושרה ולאו מרמה ושיבוש הליכי משפט, וזכיה בתמורה של 18,000 ש"ח (כמו במקרה של יחזקאל המוזכר לעיל) מכוחה של מרמה והתיצגות כעורכת דין. 

לצד השיקולים לחומרה והאינטרס הציבורי באים אל כף המאזניים השיקולים לקולא הבעיות האישיות של הנאשמת העומדת לפני. לצד הודאתה וחסכון זמנו היקר של ביהמ"ש. 

אכן סבורתני, כי מצבה האישי, הריגשי והכלכלי אינם מן הקלים. אין לי ספק, כי הנאשמת שרויה במצב נפשי בעייתי. המדובר באישה אשר כאמור גרושה מזה 10 שנים, מגדלת את ביתה בת ה-15 לבד ללא תמיכת האב. מנגד יש לציין תמיכת המשפחה ככל שהדברים עלו מעדותו של האח בביהמ"ש ומתסקיר שרות המבחן. 

ב"כ התביעה עותרת לעונש של מאסר של עונש ממש, מאסר על תנאי וקנס. מנגד עותר בא כוח הנאשמת להסתפק בהפעלת המאסר המותנה ובעונש של מאסר בפועל שירוצה בעבודות שרות שלצד אלה חיוב הנאשמת להמשיך ולקבל טיפול נפשי. 

משהבאתי אל כף המאזניים, הנסיבות מכאן ומכאן סבורתני, כי הכף נוטה באופן ברור לחומרה. הגיע העת למצות הדין עם הנאשמת. ובנסיבות העניין רואה לגזור על הנאשמת הדין כדלקמן:

1.
מורה על הפעלת מאסר על תנאי שהושת על הנאשמת בת.פ.  4444/01 בגזר דינו של בימ"ש השלום בחיפה לתקופה של חודשיים.

2.
משיתה על הנאשמת מאסר לתקופה של 24 חודש מתוכם 12 חודשים לריצוי בפועל והיתרה על תנאי. והתנאי הוא שלא תישא בעונש זה אלא אם תעבור משך 3 שנים עבירת מרמה מכל סוג לרבות ניסיון לעוברה. וכן עבירה על פי סעיף 97 לחוק לשכת עורכי הדין לרבות ניסיון לעוברה. 

3.
את תקופת המאסר על תנאי תרצה הנאשמת בחופף לתקופת המאסר שהושתה עליה. 

4.
מטילה על הנאשמת קנס בסך 25,000 ₪ או 3 חודשי מאסר תמורתו. 

5.
מורה לשרות בתי הסוהר ליתן הדעת לכך, כי הנאשמת זקוקה לתמיכה פסיכולוגית. 

זכות ערעור תוך 45 יום מהיום. 

ב"כ הנאשמת:

בכוונת הנאשמת להגיש ערעור על גזר הדין ואבקש לעכב ביצועה גזר הדין עד ליום 1.9.05. 

ב"כ התביעה:

הכלל הוא שיש לרצות את העונש למתן גזר הדין אין בהגשת ערעור לעיכוב ביצוע העונש ואנחנו עותרים לכמה ימים של התארגנות ולא מעבר לכך וגם זה בכפוף לערבויות. 

ב"כ הנאשמת:

לא היתה הפרה של תנאי שחרור של הנאשמת בתיק הזה היתה התייצבות מלאה לדיונים. חשוב לציין שבמסגרת התיק נוכחי הופקד סך של 6,000 ₪ במזומן וכן נחתמו 2 ערבויות צד ג' וערבות עצמית על סך 50,000 ₪ כל אחת. כן חשוב לציין לעניין הפקדה הכספית את מצבה הכלכלי של הנאשמת שנחשף בפני ביהמ"ש. אבקש לבצע את ביצוע העונש. ישנו חשש שעד שישמע הערעור וזאת לאור העומס על ביהמ"ש המחוזי הנאשמת תספיק לרצות חלק מעונש או את כולו. 

ב"כ התביעה:

מבקשת לצטט מדבריו של ביהמ"ש בגזר הדין לפיו: אין אימת הדין ואין אימת הדיין מרתיעה נאשמת זו מלרמוס החוק ברגל גסה" כמו כן אחד השיקולים המרכזיים לעיכוב ביצוע עונש המאסר בערעור הוא סיכוי לכאורה לשינוי מהותי במסגרת הערעור ולא נראה כי קיים סיכוי כזה במקרה דנן. 

ב"כ הנאשמת:

במידה וביהמ"ש יחליט לתת אורכה עד מחר בבוקר להפקדת הכסף. 

ב"כ התביעה:

עברה של הנאשמת מדבר בעד עצמו ויש חשש שאימת ביהמ"ש לא תרתיע אותה. 

החלטה

אני מורה על עיכוב ביצוע המאסר בפועל שהושת על הנאשמת בתיק זה עד ליום 26.7.06. 

הנאשמת תתייצב לריצוי עונש המאסר במזכירות ביהמ"ש השלום בת"א ביום 26.7.06 שעה 10:00. 

עיכוב הביצוע כפוף התנאים כדלקמן:

1.
הפקדה במזומנים על סך 15,000 ₪. 

2.
ערבות עצמית וצד ג' שניתנה בתיק בב"ש 4197/05 תשמש כערבות באשר לעיכוב ביצוע זה. 

3.
מורה על הפקדת דרכון ועיכוב יציאה מן הארץ. 

